КIэух зэпеуэхэр къапоплъэ
Грознэ къалэм и «Олимпийск» спорт комплексым щекIуэкIащ Кавказ Ищхъэрэ федеральнэ щIыналъэм дзюдомкIэ и зэхьэзэхуэ. Абы хэтащ зи ныбжьыр илъэс 21-рэ иримыкъуа спортсмен 430-рэ.
Осетие Ищхъэрэ — Аланиемрэ Дагъыстэнымрэ къикIа и хьэрхуэрэгъухэм зы Iэмали яримыту текIуэныгъэ къафIэзыхьа Кабуловэ Миланэ зи хьэлъагъыр килограмм 78-м нэблагъэхэм я гупым дыщэ медалыр къыщихьащ.
Иджыри зы «дыщэ» Къэбэрдей-Балъкъэрым и командэ къыхэхам къыхуихьащ Шэджэм БетIал. Зи хьэлъагъыр килограмм 55-м нэблагъэхэм я зэхьэзэхуэм абы щригъэкIуэкIа зэIущIитхуми текIуэныгъэ къыщихьащ.
Жэз медалхэр зыIэрагъэхьащ Емкъуж Лейлэрэ (кг 52-рэ) Ало Заремэрэ (кг 57-рэ).
Зи цIэ къитIуа спортсмениплIри хэтынущ Урысейпсо зэхьэзэхуэу щэкIуэгъуэм и 14 — 17-хэм Красноярск къалэм щекIуэкIынум.
КЪЭХЪУН Бэч.
